እቶም ምሳይ ዝተኣሰሩ ኩሎም ኣብቲ ፈተነ ዕልዋ ዝተሳተፉ እዮም። ካብ ጀነራል ክሳብ ሚሊሻ ኣብኡ ነይሮም። ደርግ ተኣልዩ ክበሃል ከሎ፡ ዕልል ኢልካ ንምድሪ ስዒምካ ተባሂሉ ዝተኣሰረ ሚሊሻ እውን ምሳና ነይሩ። በዓል ጄ/ል ሃይሉ ገ/ሚካኤል (ኣዛዚ ሓይሊ ምድሪ)፣ ምክትሉ ሜ/ጄ/ል ኣለማየሁ ደስታ፣ ኣዛዚ ፖሊስ ዝነበረ ሜ/ጄ ወርቁ ዘውዴ፡ ካልኦት እውን፤ ካብቲ ናይ ኣስመራ ዘስካሕክሕ ቅትለት ዝደሓኑ ኩሎም ምሳና ነይሮም። ጄ/ል ፋንታ በላይ ግን ድሕሪ ሳልስቲ መፂኡ፡ ከይፀንሐ ከኣ ናብ ማእከላዊ ከይዱ ተባሂሉ። ኣብቲ ኣዳራሽ ሓያል ጣዕሳ ነይሩ። ንኣብነት ሰለሞን በጋሻውን ጄ/ል ተስፉን ብጣዕሚ ይጣዓሱ ነይሮም። ጀነራል ተስፉ ደስታ ኣብ ሓይሊ ኣየር ሓላፊ ወፍሪ ዘነበረ እዩ። ብርጋዴር ጄኔራል ሰለሞን በጋሻው ድማ ምክትል ኣዛዚ ሓይሊ ኣየር እዩ ነይሩ። ኣብ ጥቓይ እዮም ዝድቅሱ ነይሮም። እሰምዖም ነይረ። ንጉሆን ምሸትን ''ታይ በለ ክትብል ኢኻ። እዚ ሰብኣይ ኣይምሕረናን፤ ክቐትለና እዩ'' ይብሉኒ ነይሮም። ከምቲ ዝፈርሕዎ ድማ ኣይተረፈን። ክልቲኦም ዘናስሖም ነገር እንታይ ነይሩ ይመስለካ?
